KIRJALLINEN KYSYMYS E-1064/00 esittäjä(t): Hiltrud Breyer (Verts/ALE) komissiolle. Muuntogeenisiä organismeja koskeva vilpillinen lupamenettely USA:ssa.



Virallinen lehti nro 046 E , 13/02/2001 s. 0115 - 0116



KIRJALLINEN KYSYMYS E-1064/00 esittäjä(t): Hiltrud Breyer (Verts/ALE) komissiolle (4. huhtikuuta 2000) Aihe: Muuntogeenisiä organismeja koskeva vilpillinen lupamenettely USA:ssa Oikeustieteen tohtorin ja hallinto-oikeuden asiantuntijan Steven M. Druckerin mukaan komissio perustaa päätöksensä muuntogeenisiä kasvilajeja koskevista luvista yhdysvaltalaisten elintarvike- ja lääkehallintoviranomaisten antamiin virheellisiin arvioihin. Esimerkkinä voidaan mainita tapaus, jossa yhdysvaltalainen lupaviranomainen hyväksyi Flavr Savr -tomaatin jota myydään myös EU:ssa soseena ja ketsuppina saattamisen markkinoille ja toimi näin vastoin omien tutkijoidensa asiaa koskevia tutkimustuloksia. Laboratoriotestit osoittivat nimittäin, että tomaatit aiheuttivat koe-eläiminä olleille rotille mahalaukun seinämän verenvuotoa. Tämän suuren terveysriskin takia tutkijat eivät suositelleet tuotteen saattamista markkinoille elintarvikkeena. Myöhemmin markkinoille saatettuja muuntogeenisiä organismeja testattiin vieläkin huonommin ja monessa tapauksessa tutkimuksia ei suoritettu lainkaan. 1. Onko komissio tietoinen tästä asiasta? 2. Onko komissio valmis testauttamaan tämän viimeisimmän tutkimustuloksen, joka koskee mahalaukun seinämän verenvuotoa? Jos ei ole valmis, mistä syystä? 3. Mitä johtopäätöksiä komissio tekee tästä viimeisimmästä tutkimustuloksesta? David Byrnen komission puolesta antama vastaus (19. kesäkuuta 2000) Komissio on tietoinen oikeudenkäyntimenettelystä, jonka useat järjestöt ovat aloittaneet Yhdysvalloissa liittovaltion lääke- ja elintarvikevirastoa (FDA) vastaan geneettisesti muunnettuja elintarvikkeita koskevassa asiassa. Arvoisan parlamentin jäsenen mainitsemalle tuotteelle ei ole pyydetty lupaa eikä siitä ole tehty ilmoitusta yhteisössä, joten tuotetta ei voi pitää yhteisössä laillisesti kaupan. Vastuu valvonnan järjestämisestä kuuluu jäsenvaltioille. Komissio on aina valmis pyytämään elintarvikealan tiedekomiteaa arvioimaan sellaiset uudet tutkimustulokset, joissa asetetaan epäilyksenalaiseksi sellaisten geneettisesti muunnetuista organismeista valmistettujen tuotteiden turvallisuus Euroopan markkinoilla, joille on annettu lupa tai joista on tehty ilmoitus uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97(1) mukaisesti. Flavr Savr -salaattitomaateista rotille syötettäessä saatujen koetulosten johdosta komissio on pyytänyt elintarvikealan tiedekomitealta lisätietoja tiedekomitean lausunnosta, joka koskee sellaisten tuotteiden turvallisuutta, jotka on valmistettu geneettisesti muunnetuista teollisuustomaateista, joille Zeneca -yritys on hakenut lupaa. Yhteisön uuselintarvikkeita ja elintarvikkeiden uusia ainesosia koskevalla lainsäädännöllä varmistetaan turvallisuusarvioinnin suorittaminen ennen geneettisesti muunnettuja organismeja sisältävien elintarvikkeiden tai elintarvikkeiden ainesosien saattamista yhteisön markkinoille. Uuselintarvikeasetuksen1 12 artiklassa säädetään lisäksi mahdollisuudesta uuden tutkimustiedon perusteella tarkistaa yksittäisiä tuotteita koskevaa päätöstä tai kumota se. (1) EYVL L 43, 14.2.1997.